Ehdotus EUROOPAN PARLAMENTIN JA NEUVOSTON ASETUS Euroopan ankeriaskannan elvytystoimenpiteistä 18 päivänä syyskuuta 2007 annetun neuvoston asetuksen (EY) N:o 1100/2007 muuttamisesta /* COM/2012/0413 final - 2012/0201 (COD) */





PERUSTELUT 1. EHDOTUKSEN TAUSTA Euroopan unionin toiminnasta tehdyssä sopimuksessa (SEUT-sopimus) erotetaan toisistaan toisaalta SEUT-sopimuksen 290 artiklan 1 kohdassa määrätty, komissiolle siirretty valta antaa muita kuin lainsäätämisjärjestyksessä hyväksyttäviä ja soveltamisalaltaan yleisiä säädöksiä, joilla täydennetään tai muutetaan lainsäätämisjärjestyksessä hyväksytyn säädöksen tiettyjä, muita kuin sen keskeisiä osia (delegoidut säädökset), ja toisaalta SEUT-sopimuksen 291 artiklan 2 kohdassa määrätty, komissiolle siirretty valta vahvistaa oikeudellisesti velvoittavien unionin säädösten yhdenmukainen täytäntöönpano (täytäntöönpanosäädökset). Asetuksen (EU) N:o 182/2011 antamisen yhteydessä komissio antoi seuraavan lausunnon: ”Komissio aikoo tutkia kaikki voimassaolevat säädökset, joita ei ole mukautettu valvonnan käsittävää sääntelymenettelyä vastaaviksi ennen Lissabonin sopimuksen voimaantuloa. Tarkoituksena on arvioida, olisiko näitä välineitä mukautettava Euroopan unionin toiminnasta tehdyn sopimuksen 290 artiklalla käyttöönotettuihin delegoituja säädöksiä koskeviin järjestelyihin. Komissio tekee asianmukaiset ehdotukset niin pian kuin mahdollista ja viimeistään tähän lausumaan liitetyssä suuntaa-antavassa aikataulussa mainittuihin päiviin mennessä[1].” Tässä yhteydessä asetus (EY) N:o 1100/2007 on mukautettava SEUT-sopimuksen uusiin sääntöihin. Kyseisellä asetuksella komissiolle annettu toimivalta olisi luokiteltava uudelleen säädös- ja täytäntöönpanovaltaan. Komissiolle olisi näin ollen annettava valta hyväksyä delegoituja säädöksiä, joilla toteutetaan toimenpiteitä, joilla puututaan kantojen elpymiseen käytettävien ankeriaiden keskimääräisten markkinahintojen huomattavaan laskuun verrattuna muihin tarkoituksiin käytettävien ankeriaiden markkinahintoihin. Komissiolle olisi myös annettava valta hyväksyä toimeenpanoasetuksia, jotka koskevat sitä, että komissio hyväksyy ankeriaanhoitosuunnitelmat teknisten ja tieteellisten tietojen perusteella. Asetuksen 9 artiklan 3 kohdassa säädetään siitä, että neuvosto hyväksyy vaihtoehtoisia toimenpiteitä, joilla pyritään saavuttamaan kutuvaellukselle pääsyn tavoitetaso. Sen vuoksi asetuksen nykyisessä tekstissä annetaan neuvostolle valta muuttaa tätä asetuksen muuta kuin keskeistä osaa. Tällainen päätöksentekomenettely ei ole SEUT-sopimuksen mukaisesti enää mahdollinen, ja mainittu säännös olisi poistettava. Asetuksen 1 artiklan 2 kohta on vanhentunut, sillä 4 päivänä huhtikuuta 2008 annetulla komission päätöksellä 2008/292/EY[2] vahvistettiin, että tämän asetuksen soveltamiseksi Mustaamerta ja siihen liittyviä vesistöalueita ei katsota eurooppalaisen ankeriaan luontaisiksi elinympäristöiksi. Kyseinen säännös olisi sen vuoksi poistettava. Lisäksi asetuksen 3 artikla on vanhentunut, sillä 2 päivänä huhtikuuta 2009 annetulla komission päätöksellä 2009/310/EY[3] hyväksyttiin Kyproksen, Maltan, Itävallan, Romanian ja Slovakian ankeriaanhoitosuunnitelman laatimisvelvoitetta koskevat vapautushakemukset. Yhtään velvoitetta koskevaa vapautushakemusta ei ole käsiteltävänä. Kyseinen säännös olisi vanhentumisen vuoksi poistettava. 2. KUULEMISTEN JA VAIKUTUSTENARVIOINTIEN TULOKSET Intressitahojen kuulemista tai vaikutusten arviointia ei tarvittu. 3. EHDOTUKSEN OIKEUDELLINEN SISÄLTÖ · Ehdotetun toimen lyhyt kuvaus Tärkein oikeudellinen toimi on yksilöidä neuvoston asetuksessa (EY) N:o 1100/2007 komissiolle siirrettävä valta ja määritellä se joko siirretyksi säädösvallaksi tai täytäntöönpanovallaksi. · Oikeusperusta Euroopan unionin toiminnasta tehdyn sopimuksen 43 artiklan 2 kohta. · Toissijaisuusperiaate Ehdotus kuuluu Euroopan unionin yksinomaiseen toimivaltaan. · Suhteellisuusperiaate Ehdotus koskee neuvoston asetukseen (EY) N:o 1100/2007 jo sisältyvien toimenpiteiden muuttamista, minkä vuoksi esille ei nouse suhteellisuusperiaatteeseen liittyviä ongelmia. · Sääntelytavan valinta Ehdotettu sääntelytapa: Euroopan parlamentin ja neuvoston asetus. Muut sääntelytavat eivät soveltuisi seuraavasta syystä: asetusta on muutettava asetuksella. 4. TALOUSARVIOVAIKUTUKSET Toimenpiteestä ei aiheudu unionille ylimääräisiä menoja. 2012/0201 (COD) Ehdotus EUROOPAN PARLAMENTIN JA NEUVOSTON ASETUS Euroopan ankeriaskannan elvytystoimenpiteistä 18 päivänä syyskuuta 2007 annetun neuvoston asetuksen (EY) N:o 1100/2007 muuttamisesta EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan unionin toiminnasta tehdyn sopimuksen ja erityisesti sen 43 artiklan 2 kohdan, ottavat huomioon Euroopan komission ehdotuksen, ottavat huomioon Euroopan talous- ja sosiaalikomitean lausunnon, sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille, noudattavat tavallista lainsäätämisjärjestystä, sekä katsovat seuraavaa: (1) Neuvoston asetuksessa (EY) N:o 1100/2007[4] siirretään komissiolle valta panna täytäntöön joitakin mainitun asetuksen säännöksiä. (2) Komissiolle asetuksen (EY) N:o 1100/2007 nojalla siirretty valta on Lissabonin sopimuksen voimaantulon vuoksi saatettava yhdenmukaiseksi Euroopan unionin toiminnasta tehdyn sopimuksen 290 ja 291 artiklan kanssa. (3) Tiettyjen asetuksen (EY) N:o 1100/2007 säännösten soveltamiseksi komissiolle olisi siirrettävä toimivalta antaa Euroopan unionin toiminnasta tehdyn sopimuksen 290 artiklan nojalla säädöksiä sellaisten toimenpiteiden suorittamista varten, joilla puututaan kantojen elpymiseen käytettävien ankeriaiden keskimääräisten markkinahintojen huomattavaan laskuun verrattuna muihin tarkoituksiin käytettävien ankeriaiden markkinahintoihin. (4) On erityisen tärkeää, että komissio toteuttaa delegoitujen säädösten antamista edeltävän valmistelutyönsä aikana asianmukaisia kuulemisia, myös asiantuntijatasolla. (5) Komission olisi delegoituja säädöksiä valmistellessaan ja laatiessaan varmistettava, että asianomaiset asiakirjat toimitetaan Euroopan parlamentille ja neuvostolle yhtäaikaisesti, hyvissä ajoin ja asianmukaisesti. (6) Jotta voidaan varmistaa, että asetuksen (EY) N:o 1100/2007 säännösten, joiden nojalla komissio hyväksyy ankeriaanhoitosuunnitelmat teknisten ja tieteellisten tietojen perusteella, täytäntöönpanoa koskevat ehdot ovat yhdenmukaiset, täytäntöönpanovalta olisi siirrettävä komissiolle. Tätä valtaa olisi käytettävä yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä, 16 päivänä helmikuuta 2011 annetun Euroopan parlamentin ja neuvoston asetuksen (EU) N:o 182/2011 mukaisesti[5]. (7) Komissio ei voi toimittaa Euroopan parlamentille ja neuvostolle kertomusta kantojen elvyttämiseen liittyvistä toimenpiteistä, mukaan lukien markkinahintojen kehitys 1 päivään heinäkuuta 2011 saakka, sillä jotkin jäsenvaltiot ovat toimittaneet asianomaisia tietoja myöhässä. Kertomuksen toimittamista koskeva määräaika olisi siis siirrettävä 31 päivään joulukuuta 2012. (8) Asetuksen nykyisessä tekstissä, joka koskee valtaa hyväksyä kutuvaellukselle pääsyn tavoitetason saavuttamiseksi suoritettavia vaihtoehtoisia toimenpiteitä, siirretään neuvostolle tämä valta muuttaa asetuksen muita kuin keskeisiä osia. Koska SEUT-sopimuksen mukaisesti tällainen päätöksentekomenettely ei ole enää mahdollinen, kyseinen säännös olisi poistettava. (9) Huhtikuun 4 päivänä 2008 annetulla komission päätöksellä 2008/292/EY[6] vahvistettiin, että Mustameri ja siihen liittyvät vesistöalueet eivät ole eurooppalaisen ankeriaan luontaisia elinympäristöjä tämän asetuksen soveltamiseksi. Näin ollen 1 artiklan 2 kohta on vanhentunut ja se olisi poistettava. (10) Huhtikuun 2 päivänä 2009 annetulla komission päätöksellä 2009/310/EY[7] hyväksyttiin Kyproksen, Maltan, Itävallan, Romanian ja Slovakian hakemukset vapauttamiseksi ankeriaanhoitosuunnitelman laatimisvelvoitteesta. Yhtään kyseistä velvoitetta koskevaa hakemusta ei ole käsiteltävänä. Näin ollen 3 artiklan 2 kohta on vanhentunut ja se olisi poistettava. (11) Asetus (EY) N:o 1100/2007 olisi sen vuoksi muutettava, OVAT HYVÄKSYNEET TÄMÄN ASETUKSEN: 1 artikla Muutetaan asetus (EY) N:o 1100/2007 seuraavasti: (1) Poistetaan 1 artiklan 2 kohta. (2) Poistetaan 3 artikla. (3) Korvataan 5 artiklan 1 kohta seuraavasti: ”1. Komissio hyväksyy ankeriaanhoitosuunnitelmat täytäntöönpanosäädöksillä, jotka hyväksytään 12 b artiklan 2 kohdassa tarkoitettua tutkimusmenettelyä noudattaen” (4) Korvataan 7 artiklan 6 ja 7 kohta seuraavasti: "6. Jos kannan elvyttämiseen käytettävien ankeriaiden keskimääräinen markkinahinta muihin tarkoituksiin käytettävien ankeriaiden keskimääräiseen markkinahintaan verrattuna laskee merkittävästi, jäsenvaltion on ilmoitettava siitä komissiolle. Komissio voi 12 a artiklan mukaisesti hyväksytyillä delegoiduilla säädöksillä ja tilanteen korjaamiseksi väliaikaisesti pienentää 2 kohdassa tarkoitettua kannan elvyttämiseen käytettävien ankeriaiden prosenttiosuutta. 7. Komissio toimittaa Euroopan parlamentille ja neuvostolle viimeistään 31 päivänä joulukuuta 2012 kertomuksen, jossa se arvioi kannan elvyttämistä koskevat toimenpiteet, joihin lukeutuu markkinahintojen kehitys.” (5) Poistetaan 9 artiklan 3 kohta. (6) Lisätään 12 a ja 12 b artikla seuraavasti: ”12 a artikla Siirretyn säädösvallan käyttäminen 1. Siirretään komissiolle valta antaa delegoituja säädöksiä tässä artiklassa säädetyin edellytyksin. 2. 7 artiklan 6 kohdassa tarkoitettu valta antaa delegoituja säädöksiä siirretään määräämättömäksi ajaksi. 3. Euroopan parlamentti tai neuvosto voi milloin tahansa peruuttaa 7 artiklan 6 kohdassa tarkoitetun säädösvallan siirron. Tuossa päätöksessä mainittu säädösvallan siirto lopetetaan peruuttamispäätöksellä. Päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä, tai jonakin myöhempänä, päätöksessä mainittuna päivänä. Päätös ei vaikuta jo voimassa olevien delegoitujen säädösten pätevyyteen. 4. Heti kun komissio on antanut delegoidun säädöksen, komissio antaa sen tiedoksi yhtäaikaisesti Euroopan parlamentille ja neuvostolle. 5. Edellä olevan 7 artiklan 6 kohdan nojalla hyväksytty delegoitu säädös tulee voimaan ainoastaan, jos Euroopan parlamentti tai neuvosto ei ole kahden kuukauden kuluessa siitä, kun asianomainen säädös on annettu tiedoksi Euroopan parlamentille ja neuvostolle, ilmaissut vastustavansa sitä tai jos sekä Euroopan parlamentti että neuvosto ovat ennen mainitun määräajan päättymistä ilmoittaneet komissiolle, että ne eivät vastusta säädöstä. Euroopan parlamentin tai neuvoston aloitteesta tätä määräaikaa jatketaan kahdella kuukaudella. 12 b artikla Komiteamenettely 1. Komissiota avustaa asetuksen (EY) N:o 2371/2002 30 artiklalla perustettu kalastus- ja vesiviljelyalan komitea, joka on asetuksessa (EU) N:o 182/2011 tarkoitettu komitea. 2. Viitattaessa tähän kohtaan sovelletaan asetuksen (EY) N:o 182/2011 5 artiklaa.” 2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Euroopan parlamentin puolesta Neuvoston puolesta Puheenjohtaja Puheenjohtaja [1] EUVL L 55, 28.2.2011, s.19. [2] EUVL L 98, 10.4.2008, s. 14. [3] EUVL L 91, 3.4.2009, s. 23. [4] EUVL L 248, 22.9.2007, s. 17. [5] EUVL L 55, 28.2.2011, s.13. [6] EUVL L 98, 10.4.2008, s. 14. [7] EUVL L 91, 3.4.2009, s. 23.